## Educació organitza una jornada sobre benestar emocional en els centres educatius de la Comunitat Valenciana

*** Des de la Conselleria s’està impulsant el benestar emocional a causa de la importància i rellevància de la salut mental per a la inclusió educativa de l’alumnat**

La Conselleria d’Educació, Cultura, Universitats i Ocupació, a través de la Direcció General d’Innovació i Inclusió Educativa, ha celebrat a Alaquàs la jornada ‘Compartim bones pràctiques, construïm benestar emocional’.

En la jornada, a la qual van assistir el secretari autonòmic d’Educació, Daniel McEvoy, i la directora general d’Innovació i Inclusió Educativa, Xaro Escrig, es van donar a conéixer bones pràctiques vinculades amb el benestar emocional de la comunitat educativa i va servir per a inaugurar el curs escolar 2024-2025 del Programa de cooperació territorial de benestar emocional en l’àmbit educatiu.

En este programa de benestar emocional han participat durant el curs 23/24 sis centres pilot de la Comunitat Valenciana: IES Clara Campoamor i CEIP Bonavista d’Alaquàs, CEIP Sanchis Guarner i IES Xebic d’Ondara, i CEIP Juan Carlos I i IES Almenara d’Almenara.

La jornada també va comptar amb l’experiència de dos centres educatius guardonats pel Ministeri d’Educació, Formació Professional i Esports en els I Premis de Benestar Emocional en l’Àmbit Educatiu, per haver desenrotllat projectes d’actuacions de promoció i cura.

La Conselleria d’Educació, Cultura, Universitats i Ocupació té com un dels seus principals objectius impulsar el benestar emocional, a causa de la importància i rellevància de la salut mental per a la inclusió educativa de l’alumnat.

Fecha: 29/09/2024